Reader's Digest - 'Amerika u vašem džepu'
Reader's Digest je simbol tradicionalne Amerike.  Izlazi već 83 godine. Uvijek je bio prepoznatljiv po pomalo staromodnoj izdavačkoj sh
Američki časopis Reader's Digest nedavno je objavio svoj tisućiti broj. Ovaj se mjesečnik, osim u Sjedinjenim Državama, prodaje u 48 drugih zemalja, na 19 jezika. Naklada mu je 41 milijun primjeraka. Sa svečane proslave u New Yorku, na kojoj je obilježen jubilej Reader's Digesta, javila se Gini Sikes. Tema partyja bila je pomalo futuristička; goste je na ulazu pozdravljao robot. Iako je danas naglašeno okrenut prema budućnosti, Reader's Digest je simbol tradicionalne Amerike. Izlazi već 83 godine. Uvijek je bio prepoznatljiv po pomalo staromodnoj izdavačkoj shemi, koja naglašava optimistične, inspirativne 'priče iz života'. Ono što se sviđa pripadnicima takozvane 'middle America', sviđa se očito i milijunima na svim stranama svijeta. "Izlazimo u Indoneziji, u Istočnoj Europi – Rusija, Poljska.. Od nedavno izlazimo i u Rumunjskoj. U Južnoj Americi, Reader's Digest izlazi u Čileu, Argenitini, Brazilu...Iako još uvijek nismo osvojili Kinu, možete biti sigurni da od nas, globalno gledano, ne možete pobjeći" - ovo je u pozdravnom govoru uzvanicima izjavila glavna urednica, Jackie Leo. Reader's Digest su 1922. godine osnovali Dewitt Wallace i njegova supruga Lila. Željeli su da časopis pomogne novim useljenicima da postanu Amerikanci. Reader's Digest – u prijevodu 'Čitateljev sažetak' – je upravo to: sažetak nekoliko desetaka članaka iz američkog tiska. Zajednička je tema najčešće – pobjeda pojedinca u teškoj situaciji, ukratko – inspirativna priča iz života. Don Ranly, profesor novinarstva na Sveučilištu Missouri, gdje postoji i vlastiti Odjel novinarstva magazina Reader's Digest, kaže da je glavna odlika ove publikacije – konciznost. "Dewitt Wallace je u svakom slučaju bio ispred svog vremena. On je bio svjestan da ljudi baš nemaju vremena čitati, i pala mu je na pamet ideja da bi se tekstovi iz različitih publikacija mogli okupiti na jednom mjestu, u skraćenom obliku." - objašnjava Don Ranly. Nakon drugog svjetskog rata – kada je časopis besplatno slan vojnicima na bojišnicu - Reader's Digest postaje izrazito anti-komunistička publikacija. Za rata u Vijetnamu, kada su mnoge američke novine kritizirale vladu, Reader's Digest se isticao tradicionalnim patriotskim duhom i podrškom američkoj vojsci – kaže Don Ranly te dodaje: "Nema sumnje da je Reader's Digest bio poznat kao pro-američka, anti-komunistička publikacija. Nekad je to bilo i malo neumjereno. No, mogli ste preskočiti te članke i još uvijek naći u listu mnogo toga zanimljivog." Iako su se vremena promijenila, redakcija ovog magazina ne namjerava mijenjati formulu koja je uspješna više od osamdeset godina. U posljednjem, srpanjskom broju može se pročitati članak o američkom specijalcu koji je u Afganistanu spasio život jednoj djevojčici. Glumac Matt Dillon autor je članka o svom prijatelju koji je preminuo dok je radio u humanitarnoj misiji spašavanja kosovskih izbjeglica. Kritički intoniranih članaka danas je više nego prije. Primjerice tu je članak o vlasnicima športskih klubova, u pravilu milijarderima, koji bez obzira na osobno bogatstvo, stadione grade – novcem poreznih obveznika. Glavna urednica Jackie Leo tvrdi da Reader's Digest danas nije više toliko konzervativan kao nekoć. "Mi nismo ideološka publikacija. Naša je publika toliko ogromna, da bi jednostrano iskazivanje bilo kakvog politički intoniranog stava bila – potpuna glupost. U Reader's Digestu možete čitati o svemu – i o pobačaju, i o eutanaziji... Ali, mi o tome izvještavamo, umjesto da čitateljima držimo pridike o tome što je ispravno, a što ne. Reader's Digest danas ima prvorazredni odjel istraživačkog novinarstva." No, neke se stvari u Digestu nikad neće promijeniti. Na posljednjoj je stranici – kao i uvijek - reprodukcija slike ili fotografije s karakterističnim američkim motivom, u stilu slikara Normana Rockwella, koji je poznat po svojoj sentimentalnoj obradi 'američke idile'. Iako izdanja Reader's Digesta u 48 drugih zemalja, naravno, objavljuju i članke o temama od lokalnog interesa, Jackie Leo smatra da je Digest popularan upravo zbog toga što je optimističan, i to na tipični 'američki način'. "Mislim da smo popularni zato jer slavimo slobodu i uspjehe običnih ljudi - i to činimo na jedinstven, originalan način. Nakon što pročitate Reader's Digest možete reći da ste se dobro zabavili, da ste se informirali, ali i da ste inspirirani – da i sami učinite nešto pozitivno, za sebe, svoju obitelj, svoju zemlju..." - kaže Jackie Leo. U razmjerno maloj publikaciji, kaže Jackie Leo, mnogo štošta se može pročitati. Zato nije niti čudo što Reader's Digest nazivaju i – 'Amerikom u vašem džepu'.